b"\n_START_ARTICLE_\nChicago VI\n_START_SECTION_\nOzadje\n_START_PARAGRAPH_\nPotem, ko je skupina posnela vseh prvih pet studijskih albumov v New Yorku (razen delov drugega albuma v Los Angelesu), je producent James William Guercio leta 1972 v Nederlandu, Kolorado, postavil Caribou Studios. Dela so bila kon\xc4\x8dana tako, da je skupina lahko februarja 1973 za\xc4\x8dela s snemanjem albuma. Studio je ostal snemalna baza skupine za naslednja \xc5\xa1tiri leta._NEWLINE_Robert Lamm je napisal polovico skladb, vklju\xc4\x8dno s svojim odgovorom nekaterim negativnim kritikom Chicaga v skladbi \xc2\xbbCritics' Choice\xc2\xab. James Pankow je napisal dva hita z albuma, \xc2\xbbJust You 'n' Me\xc2\xab\xc2\xa0(4. mesto) in \xc2\xbbFeelin' Stronger Every Day\xc2\xab\xc2\xa0(10. mesto), katerega soavtor je bil Peter Cetera, ki je prispeval \xc5\xa1e skladbo \xc2\xbbIn Terms of Two\xc2\xab\xc2\xa0ter odpel vse tri._NEWLINE_Chicago VI je bil komercialno uspe\xc5\xa1en in je pet tednov pre\xc5\xbeivel na vrhu ameri\xc5\xa1ke lestvice Billboard 200. V Zdru\xc5\xbeenem kraljestvu se skupina ni uvrstila na lestvico albumov vse do leta 1976, ko je iz\xc5\xa1el album Chicago X._NEWLINE_Album je bil miksan in izdan tako v stereu kot v kvadrofoniji. Originalno izdajo je za zgo\xc5\xa1\xc4\x8denko masteriziral Joe Gastwirt. Leta 2002 je bil album remasteriziran in ponovno izdan pri zalo\xc5\xbebi Rhino Records, dodani pa sta bili \xc5\xa1e dve skladbi: demo Terryja Katha \xc2\xbbBeyond All Our Sorrows\xc2\xab\xc2\xa0in posnetek Al Greenove \xc2\xbbTired of Being Alone\xc2\xab, ki je bil vzet iz TV oddaje Chicago in the Rockies. Leta 2013 je podjetje Mobile Fidelity Sound Lab remasteriziralo album in ga izdalo v formatu Hybrid SACD."